2.5

Nuo tada, kai sprogo interneto burbulas, telekomo operatoriai vis mažino kapitalo sąnaudas kaip stiprinimo planų dalį. Grįžus prie atsinaujinusio augimo visame sektoriuje, reikia atnaujinti kapitalo investicijas. Investicijų dydžiui įtakos turės tai, ką veikia viešosios politikos formuotojai: naujų reglamentuojančių pagrindų įgyvendinimas suteiks didesnį teisinį tikrumą investicijoms; nacionalinių plačiajuosčio ryšio strategijų įgyvendinimas užtikrins platesnį paslaugų prieinamumą; naujų paslaugų skatinimas bei naujovių turinio buvimas sužadins paklausą; o kontrolės ir techninių barjerų pašalinimas palengvins trečios kartos (3G) tinklų įdiegimą. Štai dėl kurios priežasties šiame komunikate yra nustatytos keturios prioritetinės veiksmų sritys: a) Įveikti su kontrole susijusius iššūkius. Pavėluotas arba neteisingas elektroninių komunikacijų naujųjų reglamentuojančių pagrindų valstybių narių atliktas perkėlimas į nacionalinę teisę užlaiko konkurenciją ir kuria netikrumą. Prieš daugelį valstybių narių, kurios į nacionalinę teisę neperkėlė naujų priemonių, jau pradėti procesiniai veiksmai dėl pažeidimų. Užtikrinti tai, kad tiek esamos, tiek naujosios valstybės narės pilnai ir veiksmingai įgyvendintų šias taisykles, išlieka didžiausiu 2004 m. prioritetu. Be to, naujas taisykles turi nuosekliai taikyti nacionalinės priežiūros institucijos. Ypatingai svarbūs taps šiek tiek vėliau šiais metais pasirodysiančios bendros gairės dėl teisės gynimo priemonių, kurios gali būti taikomos stiprias pozicijas rinkoje turintiems operatoriams. Jos turėtų padėti reglamentuojančioms įstaigoms tinkamai skatinti investicijas ir užtikrinti, kad atsirandančios rinkoms nebūtų nustatomos nederamos prievolės. b) Padidinti plačiajuosčio ryšio aprėptį nepakankamai aptarnaujamose srityse. Sutinkamai su El. Europos veiksmų planu, valstybės narės sutarė paskelbti nacionalines plačiajuosčio ryšio strategijas ir dabar tai atlikusios yra jau visos 15 ES senbuvių ir daugelis naujai prisijungusių šalių. Ypatingai didelis dėmesys turėtų būti skiriamas nustatant sritis, kurioms kyla pavojus, kad jos pateks į lėtąją informacinės visuomenės kelio juostą dėl, pagal teikėjų rentabilumo kriterijus, nepakankamos paklausos plačiajuosčio ryšio įdiegimui pagrįsti. Kartu su veiksmais nacionaliniame, regioniniame arba vietos lygmenyje, tam tikrą vaidmenį gali atlikti ir ES finansavimas. Egzistuoja gairės, kaip tokiose srityse gali būti naudojami struktūriniai fondai. Dar šiais metais turintis įvykti Skaitmeninės takoskyros forumas pagelbės geriausios praktikos pavyzdžių ir naujovių sprendimų mainams. Šią vasarą Komisija pateiks ataskaitas apie nacionalines strategijas. c) Sužadinti paklausą. Nors dauguma ES namų ūkių gali naudotis plačiajuosčiu ryšiu, sprendimą juo naudotis yra priėmusi tik maža jų dalis. Naudojimasis, o ne įdiegimas tampa didžiausia plačiajuosčio ryšio rinkos problema. Aukščiausius plačiajuosčio ryšio vartojimo rodiklius turinčių šalių patirtis rodo veiksmingos tinklinės konkurencijos svarbą mažinant kainas ir skatinant naujoviškas tiesiogines internetines paslaugas. Be to, tam tikrą vaidmenį taip pat gali atlikti ir valstybių narių veiksmai, skirti skatinti paklausą. Jie skatina IKT vartojimą vis daugiau pagrindinių paslaugų sričių – vietos ir nacionalinėje valdžioje, sveikatos apsaugoje ir švietime – bei perkelia jas į tiesioginį internetinį ryšį. Šalia šio proceso turėtų eiti tolimesni žingsniai imtis saugumo, skaitmeninių teisių valdymo bei skirtingų paslaugų ir įrenginių funkcinio suderinamumo klausimų. El. Europos 2005 m. veiksmų plano termino vidurio peržiūra, kuri turi būti baigta iki vasaros, suteikia galimybę tolimesniems palaikomiesiems veiksmams. d) Sėkmingai pradėti diegti trečiosios kartos mobilias komunikacijas (3G). Mobiliųjų komunikacijų ir technologijų platformos (susidedančios iš pagrindinių sektoriaus dalyvių) ataskaitoje buvo išdėstyta strateginė mobiliųjų paslaugų ateities vizija, akcentuojant visą eilę su komercija ir reglamentavimu susijusių iššūkių. Šis susiliejęs, duomenų valdomas 3G pasaulis bus sudėtingesnis nei garsiniais signalais paremtas GSM pasaulis. Jei pavyktų tai gerai įvaldyti, būtų galima pasiūlyti naujas įdomias paslaugas ir ženkliai padidinti našumą Sąjungoje. Savo požiūrį į mobiliųjų komunikacijų sektorių Komisija bendrais bruožais išdėstė savo birželio 30 d. komunikate. Ji ir toliau dirbs su suinteresuotomis šalimis, kad būtų nustatyti mokslinių tyrimų mobiliųjų komunikacijų srityje strateginiai prioritetai.